钦定古今图书集成/明伦汇编/官常典/第558卷 > 梁昕
## 钦定古今图书集成/明伦汇编/官常典/第558卷 > 梁昕

按《周书》本传，“昕字元明，安定乌氏人也。世为关中著
姓，其先因官徙居京兆之盩厔。祖重耳，漳县令。父劝
儒州主簿、冠军将军、中散大夫，赠泾州刺史。昕少温
恭，见称州里。正光五年，秦陇构乱，萧宝夤为大都督，
统兵出讨，以昕为行台参军。孝昌初，拜荡寇将军，稍
迁骧威将军、给事中。仍从宝夤征万俟丑奴。相持二”
年，前后数十战，以功封征西将军。尔朱天光入关，复
引为外兵参军。从天光征讨，拜右将军、大中大夫。太
祖迎魏孝武，军次雍州，昕以三辅望族上谒太祖，见
昕容貌瓌伟，深赏异之，即授右府长流参军。大统初，
加镇南将军、金紫光禄大夫，转丞相府户曹参军。从
复弘农，战沙苑，皆有功。除车骑将军、丞相府主簿。出
为洛安郡守。征拜大将军、行台兵部郎中，加帅都督。
十二年，除河南郡守，镇大坞。寻又移镇阎韩，式遏边
垒，甚著诚信。迁东荆州刺史。昕抚以仁惠，蛮夷悦之，
流民归附者相继而至。封安定县子，邑三百户。累迁
大都督、车骑大将军、散骑常侍、仪同三司。孝闵帝践
祚，进位骠骑大将军、开府仪同三司。世宗初，进爵胡城县伯，邑五百户。三年，除九曲城主。保定元年，迁中
州刺史，增邑八百户，转邵州刺史。二年，以母丧去职，
寻起复本任。天和初，征拜工部中大夫，出为陕西总
管府长史。昕性温裕，有干能，历官内外，咸著声称。寻
卒于位。赠大将军，谥曰贞。